b'\n_START_ARTICLE_\nRostockgade\n_START_PARAGRAPH_\nRostockgade er en gade i \xc3\x85rhusgadekvarteret i Nordhavnen i K\xc3\xb8benhavn, der ligger i forl\xc3\xa6ngelse af Billedvej mellem \xc3\x85rhusgade og Helsinkigade. Gaden er opkaldt efter den tyske havneby Rostock.\n_START_SECTION_\nHistorie og bebyggelse\n_START_PARAGRAPH_\nGaden ligger ligesom resten af \xc3\x85rhusgadekvarteret i et omr\xc3\xa5de, der indtil 2014 var en del af K\xc3\xb8benhavns Frihavn med begr\xc3\xa6nset adgang for offentligheden. Dengang var den nuv\xc3\xa6rende Rostockgade en del af Billedvej, der gik fra Redhavnsvej, den nuv\xc3\xa6rende Trelleborggade, til L\xc3\xbcdersvej, den nuv\xc3\xa6rende Helsinkigade._NEWLINE_I forbindelse med omr\xc3\xa5dets oph\xc3\xb8r som frihavn blev det imidlertid besluttet at omdanne det til en ny bydel med boliger og erhverv, hvilket blandt andet medf\xc3\xb8rte anl\xc3\xa6g af flere nye gader. K\xc3\xb8benhavns Kommunes Vejnavnen\xc3\xa6vnet \xc3\xb8nskede at f\xc3\xb8lge traditionen med at give gadenavne efter et bestemt tema, i dette tilf\xc3\xa6lde internationale havnebyer, og det b\xc3\xa5de for de nye gader og en r\xc3\xa6kke af de eksisterende, heriblandt den hidtidige Billedvej. Det medf\xc3\xb8rte dog en del protester fra folk, der \xc3\xb8nskede at bevare de hidtidige navne, hvilket n\xc3\xa6vnet delvist gik med til. For Billedvej endda helt bogstaveligt, idet man indstillede, at delen syd for \xc3\x85rhusgade beholdt sit navn, mens den nordlige del skulle omd\xc3\xb8bes til Rostockgade. Indstillingen blev godkendt p\xc3\xa5 Teknik- og Milj\xc3\xb8udvalgets m\xc3\xb8de 21 januar 2014 med virkning fra 1. marts 2014._NEWLINE_Opdelingen passede med, at de to gader fremover ville blive pr\xc3\xa6get af vidt forskelligt byggeri. P\xc3\xa5 begge sider af Billedvej og p\xc3\xa5 den vestlige side af Rostockgade ligger der bevaringsv\xc3\xa6rdige erhvervsejendomme i kvarteret Den r\xc3\xb8de by, der som navnet antyder overvejende er r\xc3\xb8de, og som har f\xc3\xa5et lov at blive st\xc3\xa5ende. Langs det meste af den vestlige side af Rostockgade st\xc3\xa5r der s\xc3\xa5ledes en gammel aflang erhvervsejendom, der ligesom de andre r\xc3\xb8de bygninger i sin tid tilh\xc3\xb8rte Riffelsyndikatet. Under Bes\xc3\xa6ttelsen producerede de v\xc3\xa5ben til den tyske bes\xc3\xa6ttelsesmagt. 22. juni 1944 blev den aflange bygning imidlertid spr\xc3\xa6ngt af modstandsgruppen BOPA og arbejdere fra fabrikken ved en spektakul\xc3\xa6r sabotageaktion. De trodsede to hegn og fik afv\xc3\xa6bnet de otte vagtposter i omr\xc3\xa5det en efter en. Desuden blev trafikken p\xc3\xa5 den n\xc3\xa6rliggende S-bane stoppet umiddelbart f\xc3\xb8r eksplosionen. Efterf\xc3\xb8lgende slap de v\xc3\xa6k med to lastbiler fyldt med v\xc3\xa5ben fra fabrikken. Efter bes\xc3\xa6ttelsen havde bygningen forskellige funktioner. I 2017-2018 blev den ombygget til brug for et Meny-supermarked. Her er der opslag med tekst og billeder, der fort\xc3\xa6ller om bygningens historie._NEWLINE_P\xc3\xa5 den \xc3\xb8stlige side mellem Rostockgade og Sassnitzgade blev de hidtidige pakhuse ombygget til en karre af g\xc3\xa5rdhavehuse og en gruppe r\xc3\xa6kkehuse, der er adskilt af Kielgade, men som begge lyder navnet Frikvarteret. I praksis var ombygningen, der blev foretaget af ejendomsselskabet Tetris i 2014-2015, dog s\xc3\xa5 omfattende, at det stort set kun er nogle f\xc3\xa5 gavle og facader ud mod Rostockgade og Sassnitzgade, der har overlevet. De har s\xc3\xa5 til geng\xc3\xa6ld ogs\xc3\xa5 et \xc3\xa5rhundred p\xc3\xa5 bagen, idet de blev opf\xc3\xb8rt af Frihavnens arkitekt Christian Agerskov i 1916-1919. P\xc3\xa5 hj\xc3\xb8rnet af \xc3\x85rhusgade er der opf\xc3\xb8rt et lejlighedsbyggeri. Det hedder Det gr\xc3\xb8nne hj\xc3\xb8rne, fordi der p\xc3\xa5 sigt skal vokse blandt andet vildvin og bl\xc3\xa5regn op ad facaden.'